Illum il-Kummissjoni pproponiet baġit annwali tal-UE ta' EUR 167.8 biljun għall-2022, li għandu jiġi kkomplementat minn madwar EUR 143.5 biljun f'għotjiet permezz tan-NextGenerationEU. Il-qawwa kombinata tagħhom se timmobilizza investimenti sinifikanti biex tingħata spinta lill-irkupru ekonomiku, biex titjieb is-sostenibbiltà, u biex jinħolqu l-impjiegi. Dan se jipprijoritizza l-infiq ekoloġiku u diġitali biex l-Ewropa ssir aktar reżiljenti u adatta għall-futur. Il-Kummissarju Johannes Hahn responsabbli għall-Baġit tal-UE qal: “Illum qed nipproponu livelli ta' appoġġ finanjarju bla preċedent biex insaħħu l-irkupru´tal-Ewropa mill-kriżi tas-saħħa u dik ekonomika. Aħna se ngħinu lin-nies, lill-kumpaniji u lir-reġjuni li ntlaqtu l-aktar mill-pandemija. Se ninvestu fir-reżiljenza tal-Ewropa u l-modernizzazzjoni tagħha permezz tat-tranżizzjoni ekoloġika u diġitali. Li nġibu l-Ewropa lura fit-triq it-tajba, inħaffu l-irkupru tagħha u nagħmluha adatta għall-futur huma l-prijoritajiet ewlenin tagħna!” L-abbozz tal-baġit għall-2021, mogħti spinta permezz tan-NextGenerationEU, jidderieġi fondi lejn fejn jistgħu jagħmlu l-akbar differenza, f'konformità mal-ħtiġijiet ta' rkupru l-aktar kruċjali tal-Istati Membri tal-UE u tas-sħab tagħna madwar id-dinja. Il-finanzjament se jgħin biex l-Unjoni tagħna tinbena mill-ġdid u tiġi mmodernizzata, billi jitrawmu t-tranżizzjonijiet ekoloġiċi u diġitali, jinħolqu l-impjiegi u jissaħħaħ ir-rwol tal-Ewropa fid-dinja. Il-baġit jirrifletti l-prijoritajiet tal-Ewropa, li huma rilevanti biex jiżguraw irkupru sostenibbli. Għal dan il-għan, il-Kummissjoni qed tipproponi li talloka (f'impenji): L-abbozz tal-baġit għall-2022 huwa parti mill-baġit fit-tul tal-Unjoni kif adottat fi tmiem l-2020, u jfittex li jbiddel il-prijoritajiet tagħha f'riżultati tanġibbli annwali. Parti sinifikanti tal-fondi għalhekk se jkunu ddedikati għall-klima, f'konformità mal-mira li jintefaq 30 % tal-baġit fit-tul u l-istrument ta' rkupru tan-NextGenerationEU fuq din il-prijorità ta' politika. Informazzjoni Ġenerali L-abbozz tal-baġit tal-UE għall-2022 jinkludi n-nefqa permezz tan-NextGenerationEU, li se tiġi ffinanzjata minn self mis-swieq kapitali u min-nefqa koperta mill-approprjazzjonijiet taħt il-limiti massimi tal-baġit fit-tul li huma ffinanzjati mir-riżorsi proprji. Għal dawn tal-aħħar, żewġ ammonti għal kull programm huma proposti fl-abbozz tal-baġit - impenji u pagamenti. “L-impenji” jirreferu għall-finanzjament li jista' jkun hemm qbil dwaru permezz ta' kuntratti f'sena speċifika; u “il-pagamenti” jirreferu għall-flus li effettivament jitħallsu. Il-baġit propost tal-UE għall-2022 jammonta għal EUR 163.8 biljun f'impenji u EUR169.4 biljun f'pagamenti. L-ammonti kollha huma fil-prezzijiet attwali. Il-pagamenti reali tan-NextGenerationEU - u l-ħtiġijiet ta' finanzjament li għalihom il-Kummissjoni Ewropea se tfittex finanzjament tas-suq - jistgħu jkunu aktar baxxi, u se jkunu bbażati fuq stimi preċiżi li jevolvu maż-żmien. Il-Kummissjoni se tkompli tippubblika pjanijiet ta' finanzjament kull sitt xhur b'informazzjoni dwar il-volumi ta' ħruġ ippjanati tagħha fix-xhur li ġejjin. B'baġit ta' EUR 807 biljun fi prezzijiet attwali, NextGenerationEU se tgħin biex issewwi l-ħsara ekonomika u soċjali immedjata kkawżata mill-pandemija tal-coronavirus u tagħmel lill-UE adatta għall-futur. L-istrument se jgħin biex tinbena UE ta' wara l-COVID-19 li tkun aktar ekoloġika, aktar diġitali, aktar reżiljenti u aktar adatta għall-isfidi attwali u futuri. Il-qofol tan-NextGenerationEU huwa l-Faċilità għall-Irkupru u r-Reżiljenza - strument għall-għoti ta' għotjiet u self biex jiġu appoġġati r-riformi u l-investimenti fl-Istati Membri tal-UE. Il-kuntratti / l-impenji permezz tan-NextGenerationEU jistgħu jiġu konklużi sal-aħħar tal-2023, il-pagamenti marbuta mas-self se jsegwu sal-aħħar tal-2026. Wara l-approvazzjoni tad-Deċiżjoni dwar ir-Riżorsi Proprji mill-Istati Membri kollha tal-UE, il-Kummissjoni issa tista' tibda tiġbor ir-riżorsi biex tiffinanzja l-irkupru tal-Ewropa permezz tan-NextGenerationEU. Għal Aktar Informazzjoni M u T: L-abbozz tal-baġit annwali 2022 Id-dokumenti Il-Baġit fit-tul tal-UE 2021-2027 u NextGenerationEU L-UE bħala l-entità li qed tissellef * Aġġornat fid-09.06.2021 fl-10.21 am